กองทุนบัวหลวงเพิ่มทุน”BCARE”อีกหมื่นล้านรองรับความนิยมเฮลธ์แคร์เป็นSuper Sector
กองทุนเปิดบัวหลวงโกลบอลเฮลธ์แคร์ หรือ BCARE ได้รับอนุมัติเพิ่มทุนอีก 10,000 ล้านบาท รวมเป็น 13,000 ล้านบาท เพื่อรองรับกระแสการลงทุนธุรกิจสุขภาพ และความนิยมในกองทุน BCARE กองทุนที่เน้นธุรกิจสุขภาพกองแรกของประเทศ
5 มิ.ย. 2558

นางสาววิภารัตน์ เสร็จกิจ รองกรรมการผู้จัดการ Product Management บริษัทหลักทรัพย์จัดการกองทุนรวม บัวหลวง จำกัด เปิดเผยว่า บริษัทได้รับอนุมัติจากสำนักงานคณะกรรมการ ก.ล.ต. ให้เพิ่มทุนกองทุนเปิดบัวหลวงโกลบอลเฮลธ์แคร์อีก 10,000 ล้านบาท เป็น 13,000 ล้านบาทเป็นที่เรียบร้อยแล้ว เพื่อรองรับเม็ดเงินลงทุนจากผู้ลงทุนที่สนใจในธุรกิจสุขภาพทั่วโลก ผ่านกองทุน BCARE
โดยกองทุน BCARE จัดตั้งมาตั้งแต่ปี 2550 เป็นกองทุนที่เน้นลงทุนในธุรกิจสุขภาพทั่วโลกกองแรกของประเทศและเป็นกองทุนหุ้นต่างประเทศกองทุนแรกๆ ของกองทุนบัวหลวง เนื่องจากเราเล็งเห็นความสำคัญของเรื่องสุขภาพ และโอกาสการเติบโตอย่างยั่งยืนในระยะยาวของธุรกิจประเภทนี้ ปัจจุบันกองทุน BCARE จัดเป็น Super Sector ที่ได้รับความไว้วางใจจากผู้ลงทุนจำนวนมากที่ทยอยเข้ามาลงทุนอย่างต่อเนื่อง โดยเฉพาะวิธีลงทุนแบบถัวเฉลี่ยรายเดือน ซึ่งกองทุนบัวหลวง สนับสนุนวิธีการลงทุนเช่นนี้มาตลอด ล่าสุด ได้ปรับลดมูลค่าการลงทุนขั้นต่ำในกองทุนของบริษัทเหลือ 500 บาท เพื่อให้นักลงทุนรายย่อย และกลุ่มวัยเริ่มต้นทำงานสามารถเข้ามาเริ่มลงทุนได้ง่ายขึ้น
สำหรับ BCARE เน้นการลงทุนเฉลี่ยในรอบปีบัญชีไม่น้อยกว่าร้อยละ 80 ของมูลค่าทรัพย์สินสุทธิในกองทุนในWellington Management Portfolios (Dublin) Plc. Global Health Care Equity Portfolioอันเป็นกองทุนรวมต่างประเทศที่มีนโยบายลงทุนในบริษัทที่เกี่ยวข้องกับอุตสาหกรรม Health Care ที่บริหารและจัดการโดย Wellington International Management Company Pte Ltd